لە ساڵیادی ڕووداوەکانی ١٦ی ئۆکتۆبەردا، تەڤگەری ئازادیی پەیامێکی بڵاوکردەوە و ڕایگەیاند، کاریگەرییەکانی شازدەی ئۆکتۆبەر تەنها بە دروستکردنی بەڕێوەبەرایەتییەکی دیموکراتی نامێنێت.
لە بەیاننامەکەدا کە بە 'کاریگەرییەکانی شازدەی ئۆکتۆبەر تەنها بە دروستکردنی بەڕێوەبەرایەتیەکی دیموکراتی نامێنێت'، دەستیپێکردووە، هاتووە: هەموان ئاگادارن سێ ساڵ تێدەپەڕێت بەسەر ڕووداوی شازدەی ئۆکتۆبەردا، کە دەتوانین بڵێین کارەساتێکی جەرگبڕ بوو، بەوەی دوای ڕەنج و زەحمەتییەکی زۆر و شەهید و برینداربوونی دەیان هەزار کەس لەو ناوچانە، سەرئەنجام لە ڕێکەوتنێکدا نیوەی باشوری کوردستان پێشکەش بە حکومەتی عێراق کرا.
هەروەها هاتووە:"وەک تەڤگەری ئازادیی لەوە دڵگرانین کە لە دوای ساڵی ٢٠٠٣ـەوە سەرکردایەتی کورد و هێزە دەسەڵاتدارەکان نەیانتوانی لە هیچ ڕوویەکەوە خزمەت بە خەڵکی ناوچە کێشە لەسەرەکان بکەن و ببنە نمونەیەکی جوانی حوکمڕانی لەو ناوچانەدا، هەر بۆیە کاتێکیش حکومەتی عێراقی بە نادەستووری و بە ناوی سەپاندنی یاساوە کاتێک لە شازدەی ئۆکتۆبەر هێرشی کردە سەر ناوچە کێشە لەسەرەکان هیچ کاردانەوەیەکی ناوخۆیی و دەرەکی ئەوتۆ کە بتوانێت ڕێگربێت لەو پێشێلکاریانەی عێراق نەبوو، لە هەمانکاتدا نابێت ئەوە لەیاد بکەین کە ڕیفراندۆمە نەخوازراوەکەی مانگی ئەیلولی ٢٠١٧ـەوە بەشێکی دیکە بوو لە هۆکاری هێرشەکان، کە ئەوکات ئەو هێزانەی لەدوای ساڵی ٢٠٠٣ـەوە بەردەوام خێروبێری ئەو ناوچانەیان بۆ بەرژەوەندی ماددی خۆیان بەکاردەهێنا، بەبێ هیچ بەرگریەک کەرکوک و سەرجەم ئەو ناوچانەیان ڕادەستی حکومەت وهێزە عێراقییەکان کردەوە".
تەڤگەر داوا لە سەرجەم لایەنە سیاسییەکانی ناو کەرکوک و سەرجەم ناوچە دابڕێندراوەکان بە هەموو پێکهاتەکانەوە دەکات، کە "بە عەقڵێکی نەژادپەرستی مامەڵە نەکەن و هەوڵی دروستکردنی بەڕێوەبەرایەتییەکی دیموکراتی بدەین، کە سەرجەم پێکهاتەکانی ناوچەکە لە ئامێز بگرێت و هەر لایەنێک ئازادانە بتوانێت گوزارشت لەخۆی بکات و ڕێگە نەدەین هیچ دەوڵەتێکی دەرەکی دەستێوەردان لە ناوچەکە بکات و پشێوی و ئاڵۆزی بۆ خەڵکی ناوچەکە دروست بکەن".
س.ح